海外謡
作者：李光
朝代：宋

paragraphs: 嗟爾海南民，遭此贓吏阨。
銜冤無所訴，相熾起爲賊。
爲賊計誠拙，尚可活朝夕。
攝官陳建中，貪猥最狼藉。
有女攀勢要，不料非偶匹。
但務房奩多，苞苴又絡繹。
挟此恣貪惏，如虎傅以翼。
貳車號按察，往訴遭箠擊。
最後差丁夫，欲免人十直。
貧民賣妻孥，強者起持戟。
至今文昌縣，白晝無人迹。
其次經界官，太守乃姻戚。
隨行縱獄吏，聲勢如霹靂。
郡縣遭唾罵，圖冊成覆易。
三豪因衆怒，從者如葦棘。
去年從說諭，閭里已帖息。
狂謀起賕吏，從此復反側。
愚民本無知，脅誘冒鋒鏑。
焚蕩玉石俱，老弱轉溝洫。
遺骸横道路，流血千里赤。
殺戮誠快意，贓吏有德色。
從今無忌憚，徴斂幾時息。
沉香與翠羽，窮搜遠彈射。
烏衣徧村墟，氣焰已可炙。
久矣攝官弊，至此亦云極。
祖宗有成法，贓吏盍杖脊。
疲民正憔悴，使者宜憫惻。
軺車難數來，時遣一幕職。
永寛海外氓，精求二千石。
世無採詩官，吾言徒感激。